संस्कृति मंत्रालय
राष्ट्रीय संस्कृति महोत्सव 2022 के अंतिम चरण का हैदराबाद में आगाज
आरएसएम- 2022 का उद्देश्य भारत की समृद्ध सांस्कृतिक विरासत को संरक्षित करना, उसे बढ़ावा देना और लोकप्रिय बनाना है: किशन रेड्डी
राष्ट्रीय संस्कृति महोत्सव हमारे देश की विविधता में एकता का उत्सव है: केंद्रीय संस्कृति, पर्यटन एवं उत्तरी पूर्वी क्षेत्र विकास मंत्री
केंद्रीय मंत्री ने देश की समृद्ध संस्कृति एवं विविधता के इस अनूठे उत्सव की मेजबानी के लिए तेलुगु राज्यों को अवसर दिए जाने के लिए माननीय प्रधानमंत्री को धन्यवाद दिया
केंद्रीय संस्कृति, पर्यटन और उत्तरी पूर्वी क्षेत्र विकास  मंत्री श्री जी. किशन रेड्डी ने कहा है कि राष्ट्रीय संस्कृति महोत्सव संस्कृति मंत्रालय का एक प्रमुख त्योहार है जिसका उद्देश्य भारत की समृद्ध सांस्कृतिक विरासत को संरक्षित करना, उसे बढ़ावा देना और लोकप्रिय बनाना है।
हैदराबाद के एनटीआर स्टेडियम आरएसएम-2022 के 12वें संस्करण के अंतिम दौर में बोलते हुए केंद्रीय मंत्री ने कहा कि राष्ट्रीय संस्कृति महोत्सव जैसे उत्सव आयोजित करने से कलाकारों और कारीगरों को अपनी शिल्प कौशल का प्रदर्शन करने में मदद मिलती है। यह महोत्सव पारंपरिक प्रदर्शन वाले कलाकारों एवं शिल्पकारों के लिए एकत्रित होकर अपनी प्रतिभा दिखाने के लिए एक बड़ा अवसर है।
केंद्रीय मंत्री ने आगे कहा कि राष्ट्रीय संस्कृति महोत्सव ने किसी राज्य के लोक एवं आदिवासी कला, नृत्य, संगीत, व्यंजन एवं संस्कृति को दूसरे राज्यों में प्रदर्शित करने में महत्वपूर्ण भूमिका निभाई है। इसके तहत भारत के विभिन्न राज्यों की समृद्ध संस्कृति को प्रस्तुत करते हुए माननीय प्रधानमंत्री श्री नरेन्द्र मोदी जी के 'एक भारत श्रेष्ठ भारत' और 'आजादी का अमृत महोत्सव' के लक्ष्य को मजबूती मिली है।
केंद्रीय मंत्री ने इस अवसर पर माननीय उपराष्ट्रपति श्री एम वेंकैया नायडु और हरियाणा के राज्यपाल श्री बंडारू दत्तात्रेय को धन्यवाद दिया।
उपराष्ट्रपति श्री एम वेंकैया नायडू ने अपने संबोधन में कहा कि गौरवान्वित भारतीयों के रूप में हम उन स्वतंत्रता सेनानियों की जीवनी का उत्सव मनाने के लिए बाध्य हैं जिन्होंने देश को दमनकारी ब्रिटिश शासन के चंगुल से मुक्त करने के लिए असंख्य बलिदान दिए। उन्होंने लोगों से इन महान नेताओं के जीवन पर दोबारा गौर करने और युवाओं को उनकी प्रेरक कहानियों से अवगत कराने का आह्वान किया।
उपराष्ट्रपति ने आज हैदराबाद में संस्कृति मंत्रालय द्वारा आयोजित किए 12वें राष्ट्रीय संस्कृति महोत्सव के उद्घाटन के दौरान सभा को संबोधित करते हुए इस महोत्सव के 'दोहरे उद्देश्य' पर प्रकाश डाला। उन्होंने कहा कि पहला उद्देश्य स्वतंत्रता सेनानियों के बलिदान को याद करना है जबकि दूसरा उद्देश्य समृद्ध भारतीय सांस्कृतिक विरासत एवं कला रूपों को बढ़ावा देना और उनका संरक्षण करना है। उन्होंने कहा कि भारतीय सभ्यता हमेशा 'सर्वजन सुखिनो भवन्तु' और 'वसुधैव कुटुम्बकम' की भावना के अनुरूप सभी का कल्याण चाहती है।
भारत में सांस्कृतिक कला रूपों की विविधता एवं समृद्धि का उल्लेख करते हुए उन्होंने संस्कृत महोत्सव के जरिये इस विविधता का जश्न मनाने के लिए संस्कृति मंत्रालय की सराहना की।
श्री नायडू ने हमारी समृद्ध एवं विविध सांस्कृतिक विरासत को बढ़ावा देने और उसे संरक्षित करने के लिए संस्कृति मंत्रालय की प्रशंसा करते हुए कहा कि राष्ट्रीय संस्कृति महोत्सव पारंपरिक कलाकारों और शिल्पकारों को अपनी प्रतिभा दिखाने के लिए एकत्रित होने का एक अच्छा अवसर प्रदान करता है। उन्होंने कहा, 'यह आयोजन हमारी गौरवशाली सांस्कृतिक विरासत एवं समृद्ध कला रूपों का उत्सव है जो सदियों से विकसित हुए हैं और जिन्हें हमारे पूर्वजों ने सावधानीपूर्वक पोषित एवं संरक्षित किया है।'
राष्ट्रीय संस्कृति महोत्सव दुर्लभ और लगभग विलुप्त हो चुके कला एवं शिल्प रूपों के प्रदर्शन के लिए एक मंच के तौर पर विकसित हो रहा है। इसे देखते हुए कि उपराष्ट्रपति ने कहा कि यह उत्सव लोगों और विशेष रूप से युवा पीढ़ी को भारत की समृद्ध संस्कृति एवं परंपराओं के बारे में जागरूक करने में महत्वपूर्ण भूमिका निभाएगा। उन्होंने उम्मीद जताई कि यह महोत्सव हमारे कारीगरों को कलाकृतियों एवं अन्य पारंपरिक वस्तुओं की बिक्री के जरिये अपनी आजीविका कमाने में समर्थ बनाएगा।
श्री नायडू ने इस अवसर पर संस्कृति मंत्रालय और क्षेत्रीय आउटरीच ब्यूरो  हैदराबाद द्वारा प्रमुख तेलुगु स्वतंत्रता सेनानियों पर आयोजित एक प्रदर्शनी का भी उद्घाटन किया।
इस महोत्सव की शुरुआत 21 राज्यों और केंद्र शासित प्रदेशों के लोक नृत्य रूपों को प्रदर्शित करने वाले 400 लोक कलाकारों द्वारा विशेष कोरियोग्राफ वाले प्रदर्शन के साथ हुई। इस दौरान संगीतकार त्रय शंकर महादेवन- एहसान- लॉय द्वारा संगीत और श्रीमती आनंद शंकर एवं अन्य द्वारा नृत्य प्रदर्शन के साथ विभिन्न कार्यक्रम प्रस्तुत किए गए। लोक कलाकारों ने दिन भर मंच पर अथवा जनता के बीच प्रदर्शन किया।
पृष्ठभूमि:
राष्ट्रीय संस्कृति महोत्सव की परिकल्पना भारत सरकार के संस्कृति मंत्रालय द्वारा 2015 में की गई थी। इसका उद्देश्य हमारे अतुलनीय देश की परंपरा, संस्कृति, विरासत और विविधता का जश्न मनाना है। व्यापक उद्देश्य के अलावा इस महोत्सव का एक उद्देश्य भारतीय भाव संबंधी विरासत को संरक्षित करना, बढ़ावा देना एवं उसे लोकप्रिय बनाना और नई पीढ़ी को हमारी संस्कृति के साथ नए सिरे से जोड़ना और देश एवं दुनिया के समक्ष विविधता में एकता की हमारी ताकत का प्रदर्शन करना है।